google/wiki40b huggingface dataset:
Μεγάλη Γότιστα Ιωαννίνων

Πληθυσμός

Με βάση την τελευταία απογραφή του 2011 στο χωριό ζουν 166 μόνιμοι κάτοικοι ενώ το καλοκαίρι ο αριθμός των κατοίκων υπερβαίνει τους 500. Κύριες ασχολίες των κατοίκων είναι η κτηνοτροφία (κυρίως πτηνοτροφία – χοιροτροφία), οι γεωργικές καλλιέργειες, η μελισσοκομία, η αμπελουργία και διάφορες άλλες εποχιακές εργασίες (εργάτες, ξυλοκόποι, κ.λπ).

Διοικητική διαίρεση

Η Μεγάλη Γότιστα υπάγεται από την 1/1/2011 στο Δήμο Μετσόβου και πιο συγκεκριμένα στη Δημοτική Ενότητα Εγνατίας, σύμφωνα με το σχέδιο διοικητικής δομής του προγράμματος «Καλλικράτης.

Αξιοθέατα

Η βρύση του Παλάσκα, συγκρότημα βρυσών με γέφυρα και καλντερίμια στο σημείο που υπήρχε το σπίτι του ναυάρχου Παλάσκα.
Βρύση Συρράκου, στην κορυφή του χωριού υπάρχει ένα σύνολο βρυσών με πλακόστρωτο περιβάλλοντα χώρο.
Λιθόκτιστη πλατεία ο «Κόρακας», εκεί βρίσκεται διώροφο πέτρινο κτίριο που κατά τον 18ο και 19ο αιώνα στεγαζόταν το σχολείο και το σχολαρχείο του χωριού, τώρα εκεί στεγάζεται το κοινοτικό καφενείο, ο κοινοτικός ξενώνας, το ιατρείο και προσεχώς λαογραφικό διαδραστικό μουσείο.
Νεροτριβή-Μαντάνια-Νερόμυλος, το συγκρότημα αυτό βρίσκεται στα νότια του χωριού, έχει αναπαλαιωθεί και έχει τεθεί σε λειτουργία το 2015.
Ναός των Αγίων Αποστόλων, η κεντρική εκκλησία του χωριού, οι τοιχογραφίες του ιερού χρονολογούνται από τον 16ο αιώνα.
Η κορυφή Γκουράσα (2.200μ.) του όρους Λάκμου στους πρόποδες του οποίου είναι χτισμένη η Μεγάλη Γότιστα. Το βουνό είναι ορειβατικός προορισμός με σηματοδοτημένο μονοπάτι. Από την κορυφή με τις κατάλληλες καιρικές συνθήκες διακρίνει κανείς τον Αμβρακικό κόλπο.
Λίγο πριν τη σμίξη των δύο ποταμών της Μπαλντούμας βρίσκεται το Γεφύρι της Κυράς, τρίτοξο γεφύρι του 17ου αιώνα που σώζονται μόνο τα δύο τόξα του, είναι ιδιαίτερο μνημείο καθώς η αρχιτεκτονική του έχει έντονο οθωμανικό στοιχείο. Η στρατιωτική γέφυρα της Μπαλντούμας η οποία ήταν η μόνη διάβαση του Αράχθου της παλιάς εθνικής οδού Ιωαννίνων-Θεσσαλονίκης, η γέφυρα βομβαρδίστηκε από τους Γερμανούς στον Δευτερο Παγκόσμιο Πόλεμο αλλά στήθηκε ξανά από τον Ελληνικό στρατό.
Η αερογέφυρα του Αράχθου της Εγνατίας Οδού είναι η μεγαλύτερη όλης της Εγνατίας. Η Αγία Παρασκευή, ένα μικρό παρεκκλήσι χτισμένο με ξερολιθιά του 16ου αιώνα βρίσκεται πιο πάνω από τη Γέφυρα της Κυράς.
Σίβας Πυργιωτίσσης

Ιστορικά στοιχεία

Το χωριό είναι γενέτειρα του οσίου Ιωάννη του Ξένου, ο οποίος εργάστηκε για την αναζωπύρωση της Ορθοδοξίας στην Κρήτη μετά την απελευθέρωσή της από τους Σαρακηνούς από το Νικηφόρο Φωκά το 961. Συνεπώς το χωριό υπήρχε τότε. Τον τόπο γεννήσεως του αγίου τον ονομάζουν σήμερα Τζοβαέρη (από το τουρκ. Cevahir=διαμάντι).
Ο Άγιος Ιωάννης έδρασε στη δυτική Κρήτη και ίδρυσε τη Μονή της Θεοτόκου στα Μυριοκέφαλα Ρεθύμνου και τη Μονή της Κυρίας των Αγγέλων, τη γνωστή με το όνομα Καθολικό, όπου μόνασε στο παρακείμενο σπήλαιο και πέθανε μέσα σε αυτό, στις 7 Οκτωβρίου, οπότε γιορτάζεται η μνήμη του.
Κοντά στο χωριό Κουφός της Κυδωνίας σώζεται η εκκλησία της Ζωοδόχου Πηγής, με ιδιαίτερο αρχιτεκτονικό τύπο, την οποία ίδρυσε ο εν λόγω άγιος και είναι γνωστή ως Αϊ Κυρ Γιάννης. Το χωριό υπάγεται σήμερα στα Τοπόλια Κισάμου.
Σε συμβόλαια του 1271 γίνεται γραπτή μνεία στο Σίβα: Stephanus Sclavus habitator in casali nomine Sciva dare tenetur Nicolao…mensuras boni frumenti cretensis 74… (A. Lombardo, Documenti della colonia veneziana di Creta, p. 114). To γεγονός ότι στο ανωτέρω συμβόλαιο αναφέρεται οφειλή σίτου μας κάνει να υποθέσουμε ότι πρόκειται για το Σίβα Μεσαράς.
Από το Σίβα καταγόταν και ο οπλαρχηγός Ιωάννης Σκουντής ή Στεφανάκης, ο οποίος πολέμησε υπό την αρχηγία του Μιχαήλ Κουρμούλη κατά την Επανάσταση του 1821, στην Πελοπόννησο υπό τον Κολοκοτρώνη και έλαβε μέρος στην Επανάσταση του 1866. 
Το τοπωνύμιο Σίβα απαντάται δύο φορές στο νομό Ηρακλείου και είναι άγνωστη η σχέση του με τον Σίβα, θεό των Ινδών. 
Υπάρχουν διάφορες εκδοχές για την προέλευση του ονόματος με επικρατέστερη αυτή της ύπαρξης άφθονων φυσικών πηγών στην περιοχή ( από την αραβική λέξη siva, που σημαίνει πηγή).
Αλέξανδρος Α. Σούτσος

Καταγωγή και δραστηριότητα

Γεννήθηκε στο Βουκουρέστι και είχε αριστοκρατική καταγωγή: οι Σούτσοι ήταν από το Φανάρι της Κωνσταντινούπολης και είχαν εγκατασταθεί στις Παραδουνάβιες Ηγεμονίες. Ήταν γιος του Αλεξάνδρου βόρνικου και στόλνικου της Βλαχίας. Ο πάππος του Γεώργιος ήταν αδελφός του Αλεξάνδρου πρίγκιπα της Βλαχίας και της Μολδαβίας.
Μετά το σχολείο στο Βουκουρέστι συνέχισε τις σπουδές του στο Πανεπιστήμιο της Αθήνας (1856-62) και έκανε διδακτορικό (1863). Μετέβη στο Παρίσι και έκανε δεύτερο διδακτορικό στη δυσπεψία (1865). Επέστρεψε στο Βουκουρέστι όπου εργάστηκε στο Νοσοκομείο Μαρκούτα ως δεύτερος φυσικός (1866), μετά κύριος φυσικός (1867) και έπειτα διευθυντής, όπου έμεινε ως την συνταξιοδότησή του.

Άλλες προσπάθειες

Θεωρείται ευρέως ως ο ιδρυτής της ψυχιατρικής στη Ρουμανία. Το 1867-68 δημιούργησε το πρώτο μάθημα Παθολογικής και Κλινικής Ψυχιατρικής. Οι φοιτητές της Ιατρικής ερχόταν κάθε Κυριακή στο Νοσ. Μαρκούτα. Το 1879 έγινε καθηγητής στο Πανεπιστήμιο όπου δίδαξε Νοητική Παθολογία και Εγκληματολογία· το 1897 έγινε προϊστάμενος του πρώτου Τμήματος Ψυχιατρικής.
Σημαία του Μακάου

Η τοπική σημαία της ειδικής διοικητικής επαρχίας Μακάου της Κίνας (t=中華人民共和國澳門特別行政區區旗|s=中华人民共和国澳门特别行政区区旗), είναι πράσινου ανοικτού χρώματος και έχει ένα ιερό λουλούδι (λωτός) και κάτω από αυτό υπάρχει καλλιτεχνικά σχεδιασμένη η γέφυρα του Κυβερνήτη Νόμπρε ντε Καρβάλιο και νερό, σε άσπρο χρώμα. Υπάρχει επίσης μια κιβωτός με πέντε χρυσά πεντάκτινα αστέρια: ένα μεγάλο στο κέντρο και τέσσερα άλλα μικρότερα.
Ο λωτός επιλέχθηκε ως το έμβλημα του Μακάου, ενώ η γέφυρα συνδέει τη χερσόνησο του Μακάου με το νησί Τάιπα και αποτελεί σήμα κατατεθέν του εδάφους. Το νερό κάτω από το άνθος και τη γέφυρα συμβολίζει τη θέση του Μακάου ως λιμένα, καθώς επίσης και το ρόλο που διαδραματίζει για την περιοχή. Τα πέντε αστέρια ακολουθούν το μοτίβο της κινεζικής σημαίας, υπογραμμίζοντας τη σχέση του Μακάου με τη μητέρα-χώρα.

Ιστορία

Πριν την παράδοση του Μακάου στην Κίνα το 1999, η επίσημη σημαία του εδάφους ήταν η σημαία της Πορτογαλίας, σε αντίθεση με το Χονγκ Κονγκ, το οποίο είχε τη μπλε σημαία του Ηνωμένου Βασιλείου με άλλο έμβλημα. Το 1967 οι προτάσεις να δοθεί η πορτογαλική σημαία με ενσωματωμένο ένα έμβλημα για κάθε υπερπόντιο έδαφος της χώρας, απορρίφθηκαν. 
Υπήρξε κάποια σημαία της κυβέρνησης του Μακάου, η οποία όμως δε χρησιμοποιήθηκε ως σύμβολο της αποικίας αλλά του Δήμου. 
Υπήρχε επίσης μια προηγούμενη σημαία για το Δήμο (Leal Senado) του Μακάο, με πορτογαλικό στιλ και δύο αγγέλους να το βαστούν. Η σημαία αυτή χρησιμοποιήθηκε κατά την τελετή παράδοσης του 1999.
Δημήτρης Καμπουράκης

Σπουδές

Σπούδασε στην Ανωτάτη Σχολή Οικονομικών Επιστημών (ΑΣΟΕΕ).

Τηλεοπτική σταδιοδρομία

Εργάζεται στον ραδιοφωνικό σταθμό SKY FM 100,7, ενώ πριν είχε εργαστεί στον REAL FM. Εργάστηκε στον τηλεοπτικό σταθμό MEGA. Η πρώτη εκπομπή που παρουσίασε ήταν η «Κοινωνία ώρα 8» από το 1998 μέχρι το 2006. Από τις 4 Σεπτεμβρίου του 2006 παρουσίαζε την εκπομπή «Κοινωνία ώρα Mega» μαζί με τον δημοσιογράφο Γιώργο Οικονομέα.

Συγγραφικό έργο

Έχει εργαστεί σε πολλούς τηλεοπτικούς και ραδιοφωνικούς σταθμούς, σε εφημερίδες, σε περιοδικά, σε ιστοσελίδες. Κυκλοφορούν τα ακόλουθα βιβλία του: Η υιοθεσία των ονείρων (1986), Η σιωπή της Αφροδίτης (1993), Μια σταγόνα ιστορία (εκδ.Πατάκη, α' μέρος 2002, β' μέρος 2003, γ' μέρος 2013),Ο κύριος Διάβολος προσφέρει ταξίδι (εκδ.Πατάκη 2005), Άγιος Αγύρτης (εκδ. Πατάκη,2009), Δύο ζωγράφοι (εκδ. Πατάκη, 2017) 
Αρθρογραφεί τακτικά στο www.protagon.gr
Αδελαΐδα της Σαξονίας-Μάινινγκεν

Πρώιμη χρόνια

H Πριγκίπισσα Αδελαΐδα γεννήθηκε στις 13 Αυγούστου 1792 στο Μάινινγκεν της Θουριγγίας. Ήταν κόρη του Γεωργίου Α΄, Δούκα της Σαξονίας-Μάινινγκεν και της Λουίζας Ελεονώρας του Χοενλόε-Λάνγκενμπουργκ, κόρη του Πρίγκιπα Χριστιανού του Χοενλόε-Λάνγκενμπουργκ.
Στις 11 Ιουλίου 1818 στο Παλάτι Κιού τελέστηκαν οι διπλοί γάμοι, της Αδελαΐδας με τον Γουλιέλμο Δ΄ και της Πριγκίπισσας Βικτώριας της Σαξονίας-Κόμπουρκ-Ζάαλφελτ με τον Εδουάρδο, Δούκα του Κεντ και του Στράθερν.
Η Αδελαΐδα στις 27 Μαρτίου 1819, διανύοντας τον έβδομο μήνα της εγκυμοσύνης, γέννησε πρόωρα την πριγκίπισσα Καρλότα, όμως το μωρό έζησε μόνο λίγες ώρες. Την ίδια χρονιά μένει πάλι έγκυος, ωστόσο ο Γουλιέλμος Δ΄ θέλησε ο μελλοντικός του κληρονόμος να γεννηθεί σε βρετανικό έδαφος, όμως η Αδελαΐδα απέβαλε κατά τη διάρκεια του ταξιδιού στις 5 Σεπτεμβρίου 1819. Στις 10 Δεκεμβρίου 1820 γεννήθηκε η πριγκίπισσα Ελισάβετ αν και φαινόταν δυνατή, πέθανε στις 4 Μαρτίου 1821 από μια φλεγμονή στα έντερα, ενώ στις 8 Απριλίου 1822 θα γεννήσει δίδυμα αγόρια αλλά δυστυχώς ήταν ήδη νεκρά. Υπάρχουν εικασίες ότι η Αδελαΐδα είχε μια πιθανή σύντομη εγκυμοσύνη που μπορεί να είχε συμβεί μέσα στο ίδιο έτος. Τελικά ο Γουλιέλμος και η Αδελαΐδα δεν είχαν επιζώντα παιδιά. 
Η Πριγκίπισσα Βικτώρια του Κεντ έγινε γνωστή ως κληρονόμος του Γουλιέλμου, δεδομένου ότι η Αδελαΐδα δεν είχε άλλες εγκυμοσύνες.
Πέθανε κατά τη διάρκεια της βασιλείας της ανιψιάς της, Βασίλισσας Βικτώριας στις 2 Δεκεμβρίου 1849 από φυσικά αίτια στο Μίντλσεξ και θάφτηκε στο παρεκκλήσι του Αγίου Γεωργίου στο Κάστρο Ουίνδσορ.
Η Βασίλισσα Βικτώρια έδωσε στην πρωτότοκη κόρη της, πριγκίπισσα Βικτώρια, το δεύτερο όνομα Αδελαΐδα προς τιμήν της θείας της Αδελαΐδας καθώς ήταν και νονά της κόρη της.
Σαχίνλερ

Το Σαχίνλερ είναι χωριό της επαρχίας Γκιουζέλγιουρτ στην Τουρκική Δημοκρατία Βορείου Κύπρου. Το έδαφος της κοινότητας ανήκει εκ του νόμου (de jure) στην Κυπριακή Δημοκρατία, σύμφωνα με την οποία το χωριό ονομάζεται Μάσαρη. Ωστόσο, μετά την τουρκική εισβολή του 1974, το χωριό δεν ελέγχεται από την Κυπριακή Δημοκρατία και εκ των πραγμάτων (de facto) ανήκει στο μη αναγνωρισμένο κράτος της Τουρκικής Δημοκρατίας Βορείου Κύπρου.
Ουίλιαμ Χάρντι Μακνήλ

Βίος και σταδιοδρομία

Ο Μακνήλ γεννήθηκε στο Βανκούβερ του Καναδά και ήταν γιος του θεολόγου και εκπαιδευτικού Τζον Τ. Μακνήλ (John T. McNeill). Αποφοίτησε από το Πανεπιστήμιο του Σικάγου το 1938 και ολοκλήρωσε το μεταπτυχιακό του εκεί το επόμενο έτος. Το 1941 κατετάγη στον στρατό και κατά τον Δεύτερο Παγκόσμιο Πόλεμο υπηρέτησε στο ευρωπαϊκό θέατρο επιχειρήσεων. Το 1947 πήρε το διδακτορικό του στο Πανεπιστήμιο Κορνέλ, ενώ την ίδια χρονιά ξεκίνησε να διδάσκει στο Πανεπιστήμιο του Σικάγου, όπου και παρέμεινε σε όλη τη διάρκεια της επαγγελματικής του σταδιοδρομίας.
Ολοκλήρωσε το δημοφιλέστερο έργο του, με τίτλο The Rise of the West: A History of the Human Community, στα αρχικά στάδια της καριέρας του. Το βιβλίο αυτό εξετάζει την παγκόσμια ιστορία υπό το πρίσμα της αλληλεπίδρασης ανάμεσα σε διαφορετικούς πολιτισμούς και κυρίως τη δραματική επίδραση του Δυτικού Πολιτισμού στους υπόλοιπους τα τελευταία 500 χρόνια. Το έργο άσκησε σημαντική επιρροή στη θεωρία της ιστορίας, ιδίως σε αντιδιαστολή με τη θεώρηση του Όσβαλντ Σπένγκλερ (Oswald Spengler), βάσει της οποίας οι πολιτισμοί είναι ανεξάρτητοι και διακριτοί.
Το έργο του Rise of the West κέρδισε το 1964 το Εθνικό Βραβείο Βιβλίου των ΗΠΑ στην κατηγορία "Ιστορία και Βιογραφία". Το 1976 συνέγραψε το βιβλίο Plagues and Peoples, το οποίο αποτελεί σημαντική πρώιμη συνεισφορά στη μελέτη της σημασίας των ασθενειών στην εξέλιξη της ιστορίας. Ο Πρόεδρος Μπαράκ Ομπάμα (Barack Obama) του απένειμε στις 25 Φεβρουαρίου 2010 το Μετάλλιο Ανθρωπιστικών Επιστημών (National Humanities Medal)
Ζωή Ρηγοπούλου

Βιογραφία

Είναι απόφοιτος της Δραματικής Σχολής του Πέλου Κατσέλη και κόρη των επίσης ηθοποιών Κάκιας Αναλυτή και Κώστα Ρηγόπουλου. Είναι πτυχιούχος του τμήματος πολιτικών επιστημών του Παντείου Πανεπιστημίου. Επίσης έχει πτυχίο διδασκαλίας της Αγγλικής γλώσσας.
Είναι μεταφράστρια θεατρικών και κινηματογραφικών έργων, παραγωγός μουσικών εκπομπών στο ραδιόφωνο επί σειρά ετών (Super FM, Κανάλι 15, Cool FM) και επί τρία χρόνια ήταν παρουσιάστρια και γενική υπεύθυνη της τηλεοπτικής εκπομπής για το θέατρο” Στάσιμον”, στο SEVEN X.
Έχει διδάξει Υποκριτική στην Δραματική Σχολή ΚΕΑ, στον Πειραϊκό Σύνδεσμο και στην Δραματική σχολή ΜΕΛΙΣΣΑ.

Θέατρο

Στο θέατρο συνεργάστηκε με :
- τον θίασο Αναλυτή-Ρηγόπουλου στoν “Κύκλο” του Σώμερσετ Μώμ, στο “Λεωφορείο  ο πόθος” του Τέννεση Ουίλιαμς, στο “Ο επιθεωρητής έρχεται” του Τζών Πρίσλευ, στον “Γυάλινο κόσμο” του Τέννεση Ουίλιαμς κ.ά.
- το «Απλό Θέατρο» με τον Αντώνη Αντύπα και τον Χρήστο Πολίτη στα «Λάθη μιας νύχτας» του Όλιβερ Γκόλντσμιθ
- τον Αλέκο Αλεξανδράκη καί την Νόνικα Γαληνέα στο “Μεγάλο ταξίδι της μέρας μέσα στη νύχτα” του Ευγένιου Ο Νηλ
- τον Λάκη Λαζόπουλο στην επιθεώρηση “Τί είδε ο Γιαπωνέζος” 
- τον θίασο Μόρτζου-Βιδάλη στον “Εμπορο της Βενετίας” του Ουίλιαμ Σαίξπηρ
- τον θίασο του Πέτρου Φιλιππίδη στο « Ψέμμα στο ψέμμα»
Με το ΑΜΦΙΘΕΑΤΡΟ του Σπύρου Ευαγγελάτου συνεργάστηκε στην “Ιφιγένεια εν Ληξουρίω”, στον “Ερωτόκριτο”(Ηρώδειο 1980), στους “Επιτρέποντες”, στον “Δαβίδ”, στον “Γουανάκο”, στον “Φορτουνάτο”, στην “Νέαιρα”, στην “Ειρήνη”, στις “Ευμενίδες”, στο “Όπως σας αρέσει”, στο “Απόψε αυτοσχεδιάζουμε”, στο “Αστραπές χωρίς βροντή” , στον “Φάουστ” και στο “Ξαφνικά πέρσι το καλοκαίρι”. 
Τον χειμώνα 2013-2014 πρωταγωνίστησε στο ΔΗΠΕΘΕ Αγρινίου στο έργο των Σακελλάριου-Γιαννακόπουλου «Ένας ήρως με παντούφλες» σε σκηνοθεσία Βασίλη Νικολαϊδη.

Τηλεόραση

Στην τηλεόραση εμφανίστηκε στις σειρές : Στραβά κι ανάποδα, Μικρές Αμαρτίες, Τρίτο Στεφάνι, Η απλή μέθοδος των τριών, Η ώρα η καλή, 7 θανάσιμες πεθερές, Κλινική περίπτωση κ.ά. Παίζει, σκηνοθετεί και επιμελείται μεταγλωττισμένες σειρές για παιδιά και για ενήλικες.
Τεστ γαλακτόζης

Με τον περισσότερο καθιερωμένο όρο τεστ γαλακτόζης (galactose test), ή επισημότερα "δοκιμασία ανοχής γαλακτόζης", (galactose tolerance test), ονομάζεται ειδική ιατρική μέθοδος προκειμένου να εκτιμηθεί η ηπατική λειτουργια.
Η μέθοδος αυτή βασίζεται στο γεγονός ότι το ήπαρ υπό φυσιολογική λειτουργία μετατρέπει τη γαλακτόζη σε γλυκόζη που αποτελεί και το σπουδαιότερο σάκχαρο του οργανισμού. Στα άτομα λοιπόν που παρουσιάζουν κάποια μορφή ηπατοπάθειας η λειτουργία αυτή καθίσταται πλημμελής. Έτσι με τη χορήγηση γαλακτόζης σ΄ ένα άτομο θα πρέπει να παρουσιάσει για κάποιο χρονικό διάστημα μη φυσιολογικά επίπεδα αυτής στο αίμα, καθώς επίσης και στην απέκκριση των ούρων του.
Με τη μέθοδο αυτή γίνεται ασφαλέστερη διάγνωση αν πρόκειται για ηπατοκυτταρικό ή αποφρακτικό ίκτερο. Συνεπώς αν τα αποτελέσματα χαρακτηριστούν παθολογικά, πρόκειται για άτομο που έχει υποστεί βλάβη των ηπατικών του κυττάρων, ενώ σε αντίθετη περίπτωση αν τα αποτελέσματα κριθούν φυσιολογικά τότε πρόκειται για άτομο που έχει υποστεί απόφραξη στη ροή της χολής από το ήπαρ στον πεπτικό σωλήνα.
Στύση

Δυσλειτουργίες

Ως δυσλειτουργία της στύσης χαρακτηρίζεται ένα νευροαγγειακό φαινόμενο που έχει ως αποτέλεσμα την αδυναμία επίτευξης στύσης με αρκετή σκληρότητα και διάρκεια ώστε να επιτευχθεί ικανοποιητική σεξουαλική επαφή για τουλάχιστον 6 μήνες.
Το φαινόμενο της στύσης είναι ακούσιο, πρέπει δηλαδή να υπάρχει αυθόρμητη στύση, ενώ σε περίπτωση στυτικής δυσλειτουργίας θα πρέπει να αναζητηθούν τα αίτια. Σε δύο μεγάλες κατηγορίες διακρίνονται τα αίτια της στυτικής δυσλειτουργίας.Η πρώτη κατηγορία είναι τα ψυχογενή και η δεύτερη τα οργανικά ή ιατρογενή. Ο διαχωρισμός των δύο αιτίων είναι δύσκολος καθώς συνήθως μπορεί να εμπλέκονται.Η εξέταση εκλογής που μπορεί να ξεκαθαρίσει την αιτιοπαθογένεια είναι το Doppler πέους ή δυναμικό έγχρωμο Doppler πέους.
Φωσφοράνιο

Τα φωσφοράνια (πλήρης ονομασία κατά IUPAC λ⁵-φωσφίνη, αγγλικά: phosphorane) είναι μια σειρά ανόργανων και οργανικών χημικών ενώσεων, του πεντασθενούς φωσφόρου, με γενικό τύπο PR₅. Το «μητρικό» υδρίδιο φωσφοράνιο (PH₅) είναι (προς το παρόν) υποθετική ένωση, αλλά το πενταφαινυλοφωσφοράνιο (PhP₅), είναι σταθερό.
Τα φωσφοράνια υιοθετούν μοριακή γεωμετρία τριγωνικής διπυραμίδας, που περιέχει δυο (2) «αξονικούς» και τρεις (3) «ισημερινούς» δεσμούς, με το άτομο του φωσφόρου στο κέντρο. Οι υπερσθενικοί δεσμοί περιγράφηκαν με την εμπλοκή και μη δεσμικών μοριακών τροχιακών, όπως ομοίως συμβαίνει και με το συγγενικό (δομικά) πενταφθοριούχο φωσφόρο (PF₅).
Υπάρχουν και φωσφοράνια με γενικό τύπο R₃P=CR₂. Είναι πιο συνηθισμένα και πιο σημαντικά. Περιέχουν διπλό δεσμό φωσφόρου άνθρακα (P=C). Αυτές οι ενώσεις (δηλαδή τα φωσφοράνια με γενικό τύπο R₃P=CR₂) χρησιμοποιήθηκαν ως αντιδραστήρια στην αντίδραση Βίτινγκ (Wittig reaction). Παράδειγμα φωσφοράνιου με γενικό τύπο R₃P=CR₂ αποτελεί το μεθυλενοτριφαινυλοφωσφοράνιο (Ph₃P=CH₂). Τα φωσφοράνια (αυτά) υιοθετούν τετραεδρική μοριακή γεωμετρία, με το άτομο του φωσφόρου στο κέντρο και θεωρούνται, επίσης, ότι είναι μια από τις ταυτομερείς μορφές των υλιδίων (R₃P⁺-⁻CR₂). Π.χ:
Τέλος, στα φωσφοράνια ταξινομούνται και ετεροκυκλικές ενώσεις, αν αυτές περιέχουν πεντασθενή φωσφόρο σε ετεροκυκλικό δακτύλιο.
Γηραιότερο εν ζωή πρόσωπο στον κόσμο

Γεροντολογία

Η  μελέτη της γεροντολογίας οφείλεται στο Μισέλ Εζέν Σεβρέλ, Γάλλο χημικό, ο οποίος απεβίωσε το 1889, σε ηλικία 102 ετών.

Παλαιότερο μέλος σώματος

O κερατοειδής χιτώνας ενός άνδρα από τη Νορβηγία είναι το αρχαιότερο ζωντανό τμήμα του ανθρώπινου σώματος και επέζησε 123 χρόνια. Το όργανο αυτό μεταμοσχεύτηκε στο Νορβηγό το 1958, έπειτα από δωρεά ενός άνδρα που είχε γεννηθεί τον Ιούνιο του 1885.
Σαν Ισίδρο δε Ελ Χενεράλ

Γεωγραφία

Το Σαν Σαν Ισίδρο δε Ελ Χενεράλ βρίσκεται κεντρικά της Κόστα Ρίκα και της Επαρχίας Σαν Χοσέ. Βρίσκεται δυτικά της Σεσίλια, νοτιοανατολικά της Σαν Βισέντε και βόρεια της Μπάρριο Λας Αμέρικας.

Κλίμα

Το κλίμα του Σαν Σαν Ισίδρο δε Ελ Χενεράλ είναι τροπικό.
Πάιονηρ 1

Αποστολή

Λόγω δυσλειτουργίας του οχήματος εκτόξευσης, το διαστημόπλοιο μπόρεσε να κάνει μόνο μια βαλλιστική τροχιά και δεν έφθασε ποτέ στη Σελήνη. Ωστόσο, μας έστειλε στοιχεία για το διαστημικό περιβάλλον κοντά στη Γη.
Το διαστημικό σκάφος ξεκίνησε από το Συγκρότημα εκτοξεύσεων 17 στις 11 Οκτωβρίου 1958, αλλά δεν κατάφερε να φθάσει στη Σελήνη, όπως έχει σχεδιαστεί, εξαιτίας ενός σφάλματος προγραμματισμού που προκάλεσε ένα μικρό λάθος στην ταχύτητα και τη γωνία (3,5°). Αυτό οδήγησε σε μια βαλλιστική τροχιά, με αιχμή ύψους 113.800 χιλιομέτρων (70.712 μίλια). Ο πραγματικός χρόνος μετάδοσης δεδομένων κράτησε για το 75% περίπου της πτήσης, αλλά το ποσοστό των δεδομένων που καταχωρούνται για κάθε πείραμα ήταν μεταβλητό. Εκτός από την πρώτη ώρα της πτήσης, το σήμα ήταν καλό. Από το διαστημικό σκάφος σταμάτησε η μετάδοση, όταν ξαναμπήκε στην ατμόσφαιρα της Γης μετά από 43 ώρες, στις 13 Οκτωβρίου 1958, πάνω από το Νότιο Ειρηνικό Ωκεανό. Μια μικρή ποσότητα από χρήσιμες επιστημονικές πληροφορίες που λήφθηκαν, έδειχναν την ακτινοβολία γύρω από τη Γη που ήταν με τη μορφή ζωνών της ατμόσφαιρας και την εκτίμηση των εκτάσεών τους, την χαρτογράφηση της ροής του συνολικού ιονισμού, την παρατήρηση των υδρομαγνητικών ταλαντώσεων του μαγνητικού πεδίου, και τη πρώτη μέτρηση της πυκνότητα των μικρομετεωριτών και του διαπλανητικού μαγνητικού πεδίου.
Θόδωρος Έξαρχος

Βιογραφία

Σπούδασε θεατρική τέχνη στο Εθνικό Θέατρο, έχοντας δασκάλους το Δημήτρη Χόρν και το Δημήτρη Ροντήρη.
Έλαβε μέρος -τις περισσότερες φορές σε δεύτερους αλλά σημαντικούς ρόλους- σε περίπου 60 ταινίες του σινεμά, με πρώτη το "Της τύχης τα γραμμένα" και τελευταία την "Πολίτικη κουζίνα".
Επίσης έλαβε μέρος σε πολλά ποιοτικά θεατρικά έργα, όπως τη "Βροχή" (ντεμπούτο το 1957 με το θίασο της Κυρίας Κατερίνας), τον "Αρχιμάστορα Σόλνες" σε σκηνοθεσία του Γ. Κιμούλη κ.λπ.
Έπαιξε και στην τηλεόραση, σε δημοφιλείς σειρές (Άγνωστος Πόλεμος κ.ά.), ενώ "δάνεισε" τη χαρακτηριστική βαθειά φωνή του σε ραδιοφωνικές εκπομπές. Τελευταία του τηλεοπτική σειρά ήταν "Ο ψεύτης παππούς".
Τιμήθηκε από την Ακαδημία Αθηνών για το πόνημά του "Έλληνες Ηθοποιοί- Αναζητώντας τις ρίζες", το οποίο εξέδωσε το 1997.
Ήταν πατέρας του φέρελπι σκηνοθέτη Δημ. Έξαρχου, ο οποίος το 1999 υπέστη τροχαίο ατύχημα, με αποτέλεσμα να μείνει ανάπηρος. Είχε αδελφό τον διπλωμάτη Αχιλλέα Γ. Έξαρχο, παππού τον Αχιλλέα Δ. Έξαρχο και προπάππο τον οπλαρχηγό Δημἠτριo Ἐξαρχο.
Live in Armenia

Τραγούδια

CD 1

1. Wake the Sleeper - 3:32

2. Overload - 5:57

3. Tears of the World - 4:44

4. Stealin'  - 6:45

5. Book of Lies - 4:03

6. Gypsy - 4:31

7. Look at Yourself - 5:07

8. What Kind of God - 6:36

9. Angels Walk With You - 5:23

10. Shadow - 3:35
CD 2

11. July Morning - 10:36

12. Easy Livin'  - 3:01

13. Sunrise - 4:04

14. Sympathy - 4:44

15. Lady in Black - 7:09

Μέλη των Uriah Heep

Το Live in Armenia ηχογραφήθηκε από τους εξής μουσικούς:
Μπέρνι Σο - φωνητικά
Μικ Μποξ - κιθάρα
Φιλ Λανζόν - πλήκτρα
Τρέβορ Μπόλντερ - μπάσο
Ράσελ Γκίλμπρουκ - τύμπανα
Κρις Χέμσγουορθ

2002-2010: Τα πρώτα βήματα

Το 2002, ο Χέμσγουορθ πρωταγωνίστησε σε δύο επεισόδια της σειράς Guinevere Jones vw Βασιλιάς Αρθούρος. Επίσης, έπαιξε στις σαπουνόπερες Neighbours  και Marshall Law.
Το 2004, συμμετείχε σε οντισιόν για τον ρόλο του Ρόμπι Χάντερ στην αυστραλέζικη σαπουνόπερα Home and Away, αλλά τελικά δεν πήρε τον ρόλο. Τελικά, κλήθηκε να παίξει τον ρόλο του Κιμ Χάιντ στην σειρά, μετακόμισε στο Σίδνεϊ και έπαιξε σε 171 επεισόδια. Έφυγε από την σειρά στις 3 Ιουλίου 2007.  
Είχε πάρει, επίσης, μέρος στον πέμπτο κύκλο του Dancing with the Stars Australia. Η πρεμιέρα έγινε στις 26 Σεπτεμβρίου του 2006 και ο Χέμσγουορθ αποκλείστηκε 6 εβδομάδες αργότερα ( 7 Νοεμβρίου). 
Το 2009 ενσάρκωσε τον πατέρα του James T. Kirk, George Kirk, στην πρώτη σκηνή της ταινίας του J.J. Abrams, Star Trek. Έπαιξε , επίσης, στο θρίλερ A perfect getaway την ίδια χρονιά. Το 2010 έπαιξε τον Σαμ στην ταινία Ca$h, η οποία ήταν η πρώτη στην οποία συμμετείχε μετά την άφιξή του στις ΗΠΑ.

2011-παρόν: Ο Θόρ και η επιτυχία

Έχει γίνει γνωστός, κυρίως, για τον ρόλο του ως Θόρ στην ομώνυμη ταινία της Μάρβελ του 2011. Το 2012 συμμετείχε στην ταινία εκδικητές παίζοντας τον ρόλο του Θόρ. 
Πρωταγωνίστησε στην ταινία τρόμου The Cabin in the Woods, που γυρίστηκε λίγο μετά την ολοκλήρωση των γυρισμάτων του Star Trek αλλά προβλήθηκε το 2012. Επίσης την ίδια χρονιά ξεκίνησε μαζί με την Κρίστεν Στιούαρντ τα γυρίσματα της ταινίας Snow white and the Huntsman.  Το 2013, πρωταγωνίστησε στην ταινία του Ρον Χάουαρντ Rush, ενσαρκώνοντας τον παγκόσμιο πρωταθλητή της φόρμουλα ένα του 1976, Τζέιμς Χαντ και έπαιξε και τον Θορ ξανά στην ταινία Thor: The Dark World.
Το 2015, πρωταγωνίστησε στην ταινία του Michael Mann, Blackhat, και ενσάρκωσε για τέταρτη φορά τον Θορ στην ταινία Avengers: Age of Ultron. Τον Νοέμβριο του 2014 επέστρεψε στην σειρά Home and away. Το 2016, έπαιξε ξανά τον ρόλο του Έρικ στην ταινία The Huntsman: Winter’s War.
Επίσης έχει ανακοινωθεί η συμμετοχή του στην ταινία Thor: Ragnarok, όπου θα ενσαρκώσει τον Θορ, η οποία έχει δρομολογηθεί για τα τέλη του 2017, καθώς και στις δύο ταινίες Avengers: Infinity War, που έχουν δρομολογηθεί για το 2018 και 2019 αντίστοιχα. Τέλος, θα πάρει μέρος στην τέταρτη ταινία Star Trek στον ρόλο του George Kirk.

Προσωπική ζωή

Το 2010 παντρεύτηκε την Ισπανίδα ηθοποιό Έλσα Πατάκι - αγγλικά : Elsa Pataky - , με την οποία έχει αποκτήσει τρία παιδιά: μια κόρη γεννημένη τον Μάιο του 2012 και δύο δίδυμα αγόρια που γεννήθηκαν τον Μάρτιο του 2014. Το 2015, ο Hemsworth και η οικογένειά του μετακόμισαν από το Λος Άντζελες στο Byron Bay της Αυστραλίας. Το ζευγάρι έπαιξε μαζί στην ταινία 12 Strong (2018).